עמנואל מורנו

עמנואל יהודה מוֹרֶנוֹ (טוּב־עֶלֶם) (17 ביוני 1971, כ"ד בסיוון ה'תשל"א – 19 באוגוסט 2006, כ"ה באב ה'תשס"ו) היה קצין בסיירת מטכ"ל בדרגת סגן-אלוף, שנהרג בסיום מלחמת לבנון השנייה. מורנו הוא החייל הראשון בתולדות צה"ל שתמונתו אסורה בפרסום גם לאחר מותו, בשל תפקיד רגיש שמילא. מורנו נולד בפריז, לסילביה ואילן מורנו, חוזרים בתשובה, שהיגרו מצפון אפריקה; האב נולד במרוקו והאם בתוניסיה. כשהיה בן שנה עלתה משפחתו לישראל. אביו היה סמנכ"ל בביטוח הלאומי. סבתו של מורנו, נינט מורנו, הייתה בין הנוסעים במטוס אייר פראנס שנחטף לאנטבה בשנת 1976, ומידע שמסרה לאנשי הביטחון הישראליים, לאחר ששוחררה עם אזרחים זרים, סייע בהכנת מבצע יונתן. מורנו גדל בשכונת סנהדריה בירושלים, היה חניך בסניף בני עקיבא "שנרא" (שמואל הנביא-רמת אשכול) בשבט "החלוץ". למד בתיכון הימלפרב בירושלים, בתיכון הרטמן ולאחר מכן במחזור ב' במכינה הקדם צבאית "בני דוד" בעלי. באוגוסט 1990 התגייס לצה"ל, התנדב לסיירת מטכ"ל, ושירת בה כלוחם. בין חבריו ל"צוות גיורא" היו נפתלי בנט ומתן כהנא. סיים בהצלחה תואר ראשון במשפטים במרכז הבינתחומי הרצליה ובמקביל עבד בשירות הביטחון הכללי. בסיום לימודיו החל התמחות במשרד עורכי דין, אך לא השלימה, ושב לסיירת מטכ"ל. לימים פיקד על פלגה שרכשה ידע ויכולות מבצעיות חדשות. בפלגה זו הגיע מורנו לדרגת סגן-אלוף, דרגה שהוענקה לו בשנת 2005 כדרגה אישית על ידי ראש אמ"ן אהרן זאבי־פרקש, והייתה כדרגתו של מפקד היחידה (עודד ראור). מבין עשרות הפעולות החשאיות שבהן השתתף ואת חלקן אף הוביל, הותרו לפרסום שתיים. בשנת 1994 השתתף במבצע עוקץ ארסי, שבמהלכו נחטף מוסטפא דיראני מביתו שבלבנון. בשנת 2003 פיקד על מבצע לחילוץ נהג המונית אליהו גוראל שנחטף בידי פלסטינים והוחזק במרתף בביתוניא. לאחר נפילתו העניק לו ראש אמ"ן, עמוס ידלין, צל"ש אלוף על פועלו. וכך כתב: עוז רוחו ואומץ ליבו היוו סמל ומופת ללוחמי היחידה, עת הובילם בארץ אויב. מסירותו, נחישותו ויכולותיו המקצועיות הגבוהות באו לידי ביטוי לכל אורך שרותו, בהתמדה וברציפות. סא"ל עמנואל מורנו ז"ל הוביל והשתתף בעשרות פעילויות מבצעיות עלומות לחיזוק ביטחונה של מדינת ישראל. לאחר שהפסקת האש במלחמת לבנון השנייה נכנסה לתוקף, הוביל מורנו כמאה לוחמים בפעולה באזור בעלבכ, אליה הגיעו בשני מסוקי יסעור, כשהם מחופשים לחיילי צבא לבנון. הידיעה על הפעילות דלפה לכלי התקשורת הלבנוניים ולחזבאללה, אך בחדר הפיקוד במטכ"ל הוחלט להשלימה, והיא הושלמה בהצלחה. בדרך חזרה נתקל הכוח במארב של חזבאללה, ומורנו שישב בג'יפ, נפגע ונפטר מפצעיו זמן קצר לאחר מכן. הוא נקבר בהר הרצל. מורנו היה החלל הראשון של סיירת מטכ"ל שנהרג בפעולותיה מאז שנת 1994. על פעילותו הביטחונית, כולל הפעולה שבה נהרג, הוטל איפול כבד שתקף עד היום. מורנו היה ימני בדעותיו. הוא לא האמין באופציה להגיע לשלום עם הערבים ואמר ”הדרך היחידה לפעול עם ערבים זה בכוח. כשאנחנו מנסים להתדיין איתם בצורה מערבית ולא ערבית, אנחנו עושים טעות.” מורנו היה פעיל במחאה נגד תוכנית ההתנתקות. כשנשאל על ידי מפקד היחידה כיצד יתנהג אם יבקשו ממנו להשתתף בפינוי, ענה: "אשים את הדרגות, ואלך הביתה". מרכז מורשת בגין העניק לאביו את פרס בגין כאות הוקרה על פועלו של בנו. בנימוקי הענקת הפרס שיבחה הוועדה את אומץ לבו וקור רוחו. בכנס ירושלים של בשבע וערוץ 7 זכה בפרס ירושלים לגבורה יהודית. ב־27 באפריל 2008 העניק ראש אגף המודיעין ציון לשבח למורנו "על פועלו רב השנים למען ביטחון מדינת ישראל, ועל השתתפותו בפעילויות מבצעיות במלחמת לבנון השנייה". משפחתו הקימה עמותה בשם "בדרכי עמנואל". העמותה הקימה את ישיבת דרך עמי לחוזרים בתשובה, בראשות אחיו הבכור, הרב שמואל מורנו. בישיבה תוכניות חינוכיות לבני נוער העוסקות באהבת עם ישראל, ארץ ישראל ותורת ישראל. התיכון הממ"ד במועצה האזורית באר טוביה נקרא על שמו 'תיכון באר עמ"י'. מעיין עין מבשר שופץ ונבנתה בריכה ופינת ישיבה לזכרו. ב־2010 חנכה קק"ל גן לזכרו במושב תלמים. בבית שאן הוקם אולם ספורט על שמו. בעיר דוד נקרא מבנה מגורים לשתים עשרה משפחות בשם "בית עמנואל". ארבעה ספרי תורה נתרמו לזכרו. ב־2017 חנכה המועצה המקומית בית אריה מצפה לנחל שילה על שמו. קבוצות הכנה לצבא לבני נוער בשם "אחריי! עמנואל" פועלות בירושלים, בפתח תקווה וביישוב ניצן במסגרת עמותת "אחריי!". הקבוצות נקראות על שמו של עמנואל, לומדות ממורשתו ונמצאות בקשר עם משפחתו. ב־2013 התקיים "מרוץ הבינתחומי ה-1" לזכרו של סא"ל עמנואל מורנו במרכז הבינתחומי הרצליה, ביוזמת סטודנטים במרכז ובשיתוף עיריית הרצליה. מדי שנה משתתפים במירוץ מאות סטודנטים. תיכון ממ"ד "באר עמ"י" בקריית החינוך שבמועצה האזורית באר טוביה קרוי על שמו. המוסד הוקם בשנה השמינית לאחר נפילתו. בפורים 2014 הוציא הזמר אודי דוידי את אלבומו השישי ובו שיר בשם "חמש שניות", העוסק בדברים שאמר מורנו על משמעות החיים, מספר שעות לפני יציאתו לפעולה שבה נהרג. באלבומו של עידן רייכל, היד החמה, נכלל שיר שנכתב גם הוא בהשראת אמירתו זו של מורנו, שנקרא "בחמש שניות". בשכונת פסגת זאב בירושלים הוקם מתחם בשם "קריית עמנואל מורנו". בפברואר 2018 הוקם במתחם פארק הכולל אמפיתיאטרון, בריכה אקולוגית, מזרקה, מדשאות ועוד. ב־22 במרץ 2018 נחנך באשקלון רחוב על שמו. בטקס הסרת הלוט מעל שלט שם הרחוב, ספד לו שר החינוך נפתלי בנט, ששירת עמו ביחידה, וסיפר שקרא לבנו על שמו, דוד עמנואל. בשנת 2018 נחנך בלוד תיכון דתי-לאומי שנקרא "תיכון עתיד עמנואל מורנו". בהרצליה נקרא על שמו מסלול ריצה בפארק הרצליה ואולם ספורט בקריית החינוך שבשכונת גליל ים. ב-20 בפברואר 2023 נחנך בעפולה רחוב על שמו. במעמד נכחו ראש העיר ובכיריה, משפחתו והאלוף במיל' אהרון זאבי פרקש. עיריית פתח תקווה קראה פארק על שמו ברחוב ארלוזורוב. ב-31 ביולי 2023 יצא לאור רומן ביוגרפי בשם "עמנואל מורנו - המעט שניתן לספר", מאת יוני רוטנברג וטל דנינו. מורנו התגורר במושב תלמים שבחבל לכיש. הוא השאיר אחריו אישה, מאיה לבית ויצמן, לה נישא באוגוסט 1999, ושלושה ילדים. 3 שנים לאחר מותו, נישאה אלמנתו בשנית לאלירן אוחנה והם מתגוררים בשוקדה. למורנו ארבעה אחים. אחיינו, איתי מורנו, לוחם ביחידת מגלן שבחטיבת הקומנדו, נפל במהלך הלחימה במלחמת חרבות ברזל. רונן ברגמן, מדינת ישראל תעשה הכל, כנרת, 2009[דרושה הבהרה] חגי גולן, הגיבורים שלנו, משרד הבטחון, 2018[דרושה הבהרה] טל דנינו ויוני רוטנברג, עמנואל מורנו, המעט שניתן לספר, הוצאה לאור פרטית, 2023 מדיה וקבצים בנושא עמנואל מורנו בוויקישיתוף בדרכי עמנואל מורנו אתר הנצחה לזכרו של עמנואל מורנו קורות החיים של עמנואל מורנו, באתר "יזכור" של משרד הביטחון דינה אברמסון, הרוח של סיירת מטכ"ל, באתר ערוץ 7, 14 בספטמבר 2006 דברים שנשא מפקד סיירת מטכ"ל לשעבר הרצי הלוי בטקס הענקת פרס בגין לעמנואל מורנו שמעון איפרגן, אחד בדורו, באתר nrg‏, 21 באוגוסט 2006 נפתלי בנט, פרידה מסא"ל עמנואל מורנו ז"ל, באתר TheMarker‏, 28 באוגוסט 2006 שיר לחלל שלעולם לא נראה את פניו, באתר ynet, 18 באפריל 2010 נפתלי בנט על עמנואל מורנו ז"ל מסיירת מטכ"ל במפגש נוער לקראת גיוס, ערוץ היוטיוב של ישראל שלי, פברואר 2012 עמרי אסנהיים, ‏תיק משפחתי, באתר ‏מאקו‏, 9 במרץ 2009 עמנואל מורנו – ערב זיכרון במלאת עשור לנפילתו, סרטון באתר יוטיוב (אורך: 1:59:35) עמנואל מורנו – ערב זיכרון במלאת 11 שנים לנפילתו, סרטון באתר יוטיוב (אורך: 1:41:36) סא"ל עמנואל מורנו, צל"ש האלוף, באתר הגבורה תעלומת עמנואל • "החייל הטוב בעולם", אתר כל הזמן, ינואר 2016. לך דומיה תהילה – קובץ סיפורים על מורנו אילן כפיר, דני דור, ‏"כיפה סרוגה, נשק בהצלב": פרק מהספר המוקדש לסגן אלוף עמנואל מורנו ז"ל, באתר מעריב אונליין, 14 ביוני 2018 עמנואל מורנו - דברים שנשא בטקס קבלת דרגת סא"ל, סרטון באתר יוטיוב (אורך: 3:09) עמנואל מורנו - אזכרה במלאת 12 שנים לנפילתו. תת אלוף אורי גורדין נושא דברים לזיכרו, סרטון באתר יוטיוב (אורך: 18:53) משפחתו ביקשה להוסיף על מצבתו שם זה, שהיה חלק משם המשפחה טרם עלתה לישראל האלוף במיל' אהרן זאבי-פרקש – מדבר על פעולותיו החשאיות של סא"ל עמנואל מורנו, סרטון באתר יוטיוב (אורך: 12:30) איתי אילנאי, הקומיקס על החלל היחיד שאסור לפרסם את תמונתו, באתר ynet, 11 באפריל 2018 כך סייעה סבתו של עמנואל מורנו למבצע אנטבה, באתר ערוץ 7 עפר שלח ויואב לימור, שבויים בלבנון, ידיעות ספרים, 2007, עמ' 262 כפי שמספר ראש אמ"ן הרצי הלוי, דקה 1:26:14. נאוה צוריאל, "השקט שנשבר", "ידיעות אחרונות", 1 בפברואר 2008 סא"ל עמנואל מורנו, צל"ש האלוף, באתר הגבורה מיכל יעקב יצחקי, "ידענו שאם לא ניכנס להציל את לוחמי הסיירת כולם מתים", באתר ישראל היום, 12 במאי 2016 עקיבא נוביק, סיירת סבתא ידיעות אחרונות, 29 ביוני 2012 גל פרל פינקל, ‏"רוב הפעמים המבצעים האלה מסתיימים בבוקר ואזרחי ישראל ממשיכים לישון", באתר דבר העובדים בארץ ישראל, 12 בנובמבר 2018 טובה דדון, ההרוג בלבנון: סגן-אלוף עמנואל מורנו, באתר ynet, 19 באוגוסט 2006 מתן צורי, "איש הסוד", 7 ימים, ידיעות אחרונות, 3 באוקטובר 2010. מתן צורי, ‏אגדה בכתום, באתר "ידיעות אחרונות", 17 ביוני 2015 (הקישור אינו פעיל). אות הוקרה לסא"ל עמנואל מורנו, בבלוג יומן מרכז מורשת מנחם בגין פרס בגין ניתן למשפחות חללי לבנון ותושבי שדרות, באתר ynet, 25 בדצמבר 2006 פרס כנס ירושלים לגבורה יהודית הוענק לסא"ל עמנואל מורנו ז"ל. באתר המגזר. סא"ל עמנואל יהודה מורנו ז"ל, באתר הגבורה. דרך עמי, ישיבה על שם סא"ל עמנואל מורנו. גן בתלמים שבנגב המערבי לזכר סא"ל עמנואל מורנו, באתר קק"ל אתר הבית תיכון "באר עמ"י" אודי דוידי - חמש שניות, וידאו קליפ של השיר באתר יוטיוב (אורך: 3:26) ראש העיר ברקת חנך פארק רובעי ענק בפסגת זאב. באתר עיריית ירושלים. יניר יגנה‏, "גיבור גדול": בנט פרץ בבכי בחנוכת רחוב על שם חברו שנפל בקרב, באתר וואלה, 22 במרץ 2018 אשר אטדגי, גיבורי ישראל: שני אולמות ספורט בהרצליה ייקראו ע"ש יוני נתניהו ועמנואל מורנו, באתר mynet‏ הרצליה, 9 במאי 2022 עפולה מצדיעה לגיבור ישראל עמנואל מורנו ז"ל. באתר עיריית עפולה. פנינה גפן, ‏"הדבר שהיה לי הכי קשה אחרי מותו של עמנואל זה כשהסתכלו בי בעיניים ריקות", בעיתון מקור ראשון, 19 בפברואר 2024 שלומי הלר‏, איתי מורנו, אחיינו של סא"ל עמנואל מורנו ז"ל, נפל במערכה בדרום, באתר וואלה, 12 באוקטובר 2023 משה מורנו, איפה אעמוד מעכשיו בהר הרצל, ליד בני או ליד אחי?, באתר ynet, 18 באוקטובר 2023 הודיה כריש חזוני, 17 שנה אחרי מותו: דמותו האמיתית של עמנואל מורנו יוצאת מהצללים, באתר מקור ראשון, 3 באוגוסט 2023